กม.ค้ำประกันดันเบี้ยรับพุ่ง
สหประกันชีวิตเผยกฎหมายค้ำประกันและจำนองใหม่หนุนเบี้ย 3 เดือนแรกพุ่ง 492%
1 มิ.ย. 2558

สหประกันชีวิตเผยกฎหมายค้ำประกันและจำนองใหม่หนุนเบี้ย 3 เดือนแรกพุ่ง 492%
นายสหพล สังข์เมฆ กรรมการผู้จัดการ บริษัท สหประกันชีวิต เปิดเผยว่า ในช่วง 3 เดือนแรกบริษัทมีเบี้ยปีแรก 26.1 ล้านบาท หรือเพิ่มขึ้นถึง 492% โดยมีปัจจัยหนุนสำคัญจาก พ.ร.บ.แก้ไขประมวลกฎหมายแพ่งและพาณิชย์ ว่าด้วยการค้ำประกันและจำนองฉบับใหม่ ที่มีผลบังคับใช้เมื่อกลางเดือน ก.พ. ซึ่งให้เจ้าหนี้ไล่เบี้ยจากลูกหนี้จนถึงที่สุดก่อนแล้วจึงไล่เบี้ยจากผู้ค้ำประกัน ทำให้สมาชิกสหกรณ์การเกษตรที่เป็นลูกค้าเป้าหมายของบริษัทหันมาทำประกันออมทรัพย์เพื่อนำไปเป็นหลักทรัพย์ค้ำประกันสินเชื่อ ในขณะที่สมาชิกสหกรณ์ออมทรัพย์จะทำประกันสินเชื่อทันทีที่ขอกู้เงินจากสหกรณ์ จากเดิมที่ใช้คนมาค้ำประกัน
"ราคายาง ข้าว ปาล์ม ที่ลดลง ทำให้เกษตรกรมีรายได้ลดลง ซึ่งปกติยอดขายประกันเราจะลดลง เหมือนครึ่งแรกของปีที่ผ่านมาที่มีปัญหาด้านการเมือง ส่งผลต่อรายได้เกษตรกร เราแทบขายไม่ได้เลย แต่ปีนี้พอมีกฎหมายเรื่องการค้ำประกันใหม่ออกมา เกษตรกรหันมาทำประกันมากขึ้น ทำให้เบี้ยปีแรกของไตรมาส 1 ปีนี้ มากกว่าเบี้ยปีแรกของปี 2557 ทั้งปี ซึ่งทำได้ 20.7 ล้านบาท ส่วนกำไรสุทธิ 3 เดือนแรกของปีนี้ 9.79 ล้านบาท จากงวดเดียวกันของปีที่แล้ว ซึ่งขาดทุน" นายสหพล กล่าว
สำหรับเบี้ยต่ออายุไตรมาสแรกมีจำนวน 29.1 ล้านบาท อัตราการต่ออายุ 76% เบี้ยชำระครั้งเดียว 42.3 ล้านบาท เพิ่มขึ้น 64% รวมเบี้ยรับ 97.5 ล้านบาท เพิ่มขึ้น 52% เชื่อว่าปีนี้ยอดขายประกันของบริษัทจะมีอัตราการเติบโตที่ดีมาก ซึ่งผู้ถือหุ้นได้ให้บริษัทดำเนินธุรกิจเชิงรุก เพื่อขยายขนาดของธุรกิจให้ใหญ่ขึ้น เพราะเห็นว่าฐานะการเงินของบริษัทมีความมั่นคง
ทั้งนี้ ไตรมาสแรกที่ผ่านมาบริษัทได้เรียกเงินเพิ่มทุนในไตรมาสแรก 200 ล้านบาท ทำให้ทุนจดทะเบียนชำระแล้วเพิ่มเป็น 971.06 ล้านบาท ส่งผลให้อัตราส่วนเงินกองทุนต่อเงินกองทุนที่ต้องดำรงตามกฎหมายอยู่ที่ 451.25% สูงกว่าเกณฑ์ที่กำหนดไว้ที่ 140% และจากการประชุมผู้ถือหุ้นได้มีการชำระเงินทุนเข้ามาอีก 102 ล้านบาท จะทำให้ทุนชำระแล้วของบริษัทเพิ่มเป็น 1,073.06 ล้านบาท